युवा कार्यक्रम एवं खेल मंत्रालय
ओलंपिक कांस्य पदक विजेता बजरंग पुनिया प्रधानमंत्री के ‘मीट द चैंपियंस’अभियान को आगे बढ़ायेंगे
बजरंग पुनिया 23 दिसंबर को हरियाणा के पानीपत में एक स्थानीय स्कूल के छात्रों के साथ बातचीत करेंगे
मुख्य बातें:
- यह अनूठी पहल सरकार के 'आजादी का अमृत महोत्सव' का हिस्सा हैऔर इस महीने गुजरात में ओलंपिक स्वर्ण पदक विजेता नीरज चोपड़ा द्वारा इसकी शुरुआत की गई थी
- केन्द्रीय युवा कार्यक्रम एवं खेल मंत्रीश्री अनुराग ठाकुर ने इस पहल में शामिल होने के लिए बजरंग को धन्यवाद दिया
प्रधानमंत्री श्री नरेन्द्र मोदी के अनूठे स्कूल यात्रा अभियान को आगे बढ़ाते हुए, भारतीय पहलवान एवं टोक्यो ओलंपिक के कांस्य पदक विजेता बजरंग पुनिया 23 दिसंबर को हरियाणा के पानीपत में आरोही मॉडल स्कूल का दौरा करेंगे और युवा छात्रों से मिलकर संतुलित आहार, फिटनेस और खेलों के महत्व के बारे में चर्चा करेंगे।
यह अनूठी पहल सरकार के 'आजादी का अमृत महोत्सव' का हिस्सा हैऔर इस महीने गुजरात में ओलंपिक स्वर्ण पदक विजेता नीरज चोपड़ा द्वारा इसकी शुरुआत की गई थी। अब बजरंग इस पहल को आगे बढ़ा रहे हैं।अपने एक ट्वीट में उन्होंने कहा, “मुझे बेहद खुशी हो रही है कि मैं ‘मीट द चैंपियंस’ को आगे ले जा रहा हूं। मैं 23 दिसंबर को पानीपत के आरोही मॉडल स्कूल जा रहा हूं और वहां बच्चों से खेलकूदएवं संतुलित आहार के बारे में बातचीत करूंगा।”
केन्द्रीय युवा कार्यक्रम एवं खेल मंत्री श्री अनुराग ठाकुर ने सोमवार को इस पहल में शामिल होने के लिए बजरंग को धन्यवाद दिया। उन्होंने अपने ट्वीट में कहा, “यह हर्ष का विषय है कि हमारे खिलाड़ी आदरणीय प्रधानमंत्री श्री @narendramodi जी के आह्वान पर ‘मीट द चैंपियंस’ कार्यक्रम से जुड़कर स्कूली बच्चों का मार्गदर्शन कर रहे हैं।@BajrangPunia जी, इस मुहिम से जुड़ने के लिए आपका धन्यवाद।”
इस किस्म की पहल के महत्व की सराहना करते हुए, रियो पैरालंपिक की रजत पदक विजेता और खेल रत्न पुरस्कार विजेता दीपा मलिक ने कहा, “यह एक महत्वपूर्ण पहल है क्योंकि यह स्कूल जाने वाले बच्चों को अपने नायकों को सिर्फ तस्वीरों में देखने के बजाय व्यक्तिगत रूप से मिलने का मौका देती है। इस प्रकार,स्कूलों का दौरा करने वाला एथलीट एक बच्चे के लिए उसके द्वारा खेल, फिटनेस और संतुलित आहार के बारे में सिद्धांत में सीखी गई बातों से अलग एक व्यावहारिक उदाहरण बनेगा।”
उन्होंने कहा, “बच्चों का दिमाग अतिसंवेदनशील होता है और इसलिए उनके खेल के नायकों की इस किस्म की यात्रा उनके दिमाग पर एक स्थायी छाप छोड़ेगी। इस यात्रा के दौरान उनका नायक उन्हें जो शिक्षा देगा, वह जीवन भर उनके साथ रहेगा।”
भारतीय पेशेवर पहलवान संग्राम सिंह ने दीपा मलिक के विचारों से सहमति व्यक्त की और कहा, “इस किस्म की पहल छोटे बच्चों को खेलों से जुड़ने और स्वस्थ जीवन एवं आहार के बारे में सीखने के लिए प्रेरित करती है। यह अभियान यह भी सुनिश्चित करेगा कि बच्चों को इस बात का पता चले कि खेल में अच्छा होना उतना ही सम्मानीय है जितना कि पढ़ाई में अच्छा होना और दोनों समान रूप से महत्वपूर्ण हैं। इसके अलावा, इस किस्म की पहल छोटे शहरों के बच्चों को अपने नायकों के बारे में सिर्फ पाठ्यपुस्तकों में पढ़ने के बजाय उनसे व्यक्तिगत रूप मिलने और सीखने का अवसर देती है।”
गुरुवार को होने वाले कार्यक्रम में बजरंग पुनिया छात्रों के साथ 'संतुलित आहार' के विषय में बातचीत करेंगे।इस बातचीत में संतुलित आहार, पोषण, फिटनेस और खेलों के महत्व पर जोर होगा। बजरंग स्कूली बच्चों के सवालों के जवाब भी देंगे और फिर उनके साथ फिटनेस एवं खेल से जुड़ी गतिविधियों में हिस्सा लेंगे।
इस विशेष स्कूल अभियान का आयोजन शिक्षा मंत्रालय और युवा कार्यक्रम एवं खेल मंत्रालय द्वारा संयुक्त रूप से किया जा रहा है। आने वाले महीनों में ओलंपिक और पैरालंपिक खेलों के हमारे नायक देशभर के अधिक से अधिक स्कूलों में जायेंगे। अपनी यात्रा के दौरान, ये एथलीट अपने खुद के अनुभव, जीवन के सबक, अगला महान खिलाड़ी बनने से जुड़े सुझावों को साझा करेंगे और स्कूली बच्चों को समग्र रूप से एक प्रेरणादायक प्रोत्साहन प्रदान करेंगे।